Sigurður A. Magnússon

Sigurður A. Magnússon (fæddur 31. mars 1928, dáinn 2. apríl 2017) var íslenskur rithöfundur, þýðandi, ritstjóri, gagnrýnandi og blaðamaður. Hann samdi ljóð, leikrit, ferðabækur, minningarbækur og smásögur. 

Árið 1953 kom út fyrsta bók hans, ferðabókin Grískir reisudagar en árið 1961 kom út skáldsaga hans Næturgestir. Þekktastur er Sigurður fyrir skáldlega sjálfsævisögu í nokkrum bindum en fyrsta bindið er bókin Undir kalstjörnu sem kom út árið 1979. Sú bók fékk menningarverðlaun DV árið 1980.

Sigurður lauk stúdentsprófi frá Menntaskólanum í Reykjavík árið 1948 og lærði guðfræði, grísku, trúarbragðasögu og bókmenntir við Háskóla Íslands, Kaupmannahafnarháskóla og háskólann í Aþenu. Hann lauk BA-prófi í samanburðarbókmenntum frá The New School for Social Research í New York árið 1955. Hann vann lengi við blaðamennsku hérlendis og hjá Sameinuðu þjóðunum. Hann var meðal annars blaðamaður á Morgunblaðinu frá 1956-1967, ritstjóri Lesbókar Morgunblaðsins frá 1962-1967 og Samvinnunnar 1967-1974. Sigurður var meðal annars formaður Rithöfundasambands Íslands, Norræna rithöfundaráðsins og Íslandsdeildar Amnesty International. Hann var í dómnefnd Bókmenntaverðlauna Norðurlandaráðs um níu ára skeið. Sigurður skrifaði mikið um þjóðfélagsmál og menningu.

Höfundaverk 
Æviskáldsögur: 
 Undir kalstjörnu - uppvaxtarsaga (útg. 1979)
 Möskvar morgundagsins - uppvaxtarsaga (útg. 1981)
 Jakobsglíman - uppvaxtarsaga (útg. 1983)
 Skilningstréð - uppvaxtarsaga (útg. 1985)
 Úr snöru fuglarans - uppvaxtarsaga (útg. 1986)

Minningarbækur:
 Með hálfum huga - þroskasaga (útg. 1997)
 Undir dagstjörnu - athafnasaga (útg. 2000)
 Á hnífsins egg - átakasaga (útg. 2001)
 Ljósatími - einskonar uppgjör (útg. 2003) 

Skáldsögur: 
 Næturgestir - skáldsaga (útg. 1961)

Ferðasögur: 
 Grískir reisudagar - (útg. 1953)
 Við elda Indlands - ferðasaga (útg. 1962)
 Grikklandsgaldur - undir leiðsögn Sigurðar á fornar og sögufrægar slóðir (útg. 1992)
 Írlandsdagar - ferðabók um Eyjuna grænu, landið sem alltaf kemur á óvart (útg. 1995)

Ljóð:
 Hafið og kletturinn (útg. 1961)
 Þetta er þitt líf (útg. 1974)
 Í ljósi næsta dags (útg. 1978)
 Hvarfbaugar - úrval ljóða 1952-1982 (útg. 1988)

Leikrit: 
 Gestagangur - sjónleikur í þremur þáttum og fjórum myndum (útg. 1963)
 Ást - leikþáttur í einum þætti (útg. ?)

Þýðingar: 
 Fabiola - skáldsaga (eftir Nicholas Wiseman kardinála) (útg. 1950)
 Krotað í sand - (ljóð eftir ýmsa höfunda (útg. 1958) 
 Túskildingsóperan (eftir Bertolt Brecht) (útg. 1959)
 Ísrael (eftir Robert St. John og ritstjóra tímaritsins Life) (útg. 1963)
 Sól dauðans (eftir Pandelis Prevelakis) (útg. 1964)
 Kína - (eftir Loren Fessler og ritstjóra tímaritsins) Life (útg. 1965)
 Goðsaga - ljóð (eftir Giorgos Seferis) (útg. 1967)
 Naktir stóðum við - 5 grísk nútímaskáld (útg. 1975)
 Goð, menn og meinvættir - úr grískum sögnum (eftir Michael Gibson) (útg. 1979)
 Í Dyflinni (eftir James Joyce) (útg. 1982)
 Blindgata í Kaíró (eftir Nagíb Mahfúz) (útg. 1989)
 Dreggjar dagsins (eftir Kazuo Ishiguro) (útg. 1990)
 Míramar (eftir Nagíb Mahfúz) (útg. 1990)
 Safnarinn (eftir John Fowles) (útg. 1991)
 Ódysseifur (eftir James Joyce) (útg. 1992-1993)
 Söngurinn um sjálfan mig (eftir Walt Whitman) (útg. 1994)
 Með öðrum orðum - ljóðaþýðingar 1956-1995 (útg. 1995)
 Satt við fyrstu sýn (eftir Ernest Hemingway) (útg. 1999)
 Æskumynd listamannsins (eftir James Joyce) (útg. 2000)
 Ævidagar æðarunga (eftir Bruce McMillan) (útg. 2001)
 Sólin hjarta mitt (eftir Thich Nhat Hanh) (útg. 2001)
 Snjórinn á Kilimanjaró og 23 aðrar sögur (eftir Ernest Hemingway) (útg. 2004)
 PS: Ég elska þig (eftir Cecelia Ahern) (útg. 2004)
 Zen og listin að viðhalda vélhjólum - rannsókn á lífsgildum (eftir Robert M. Pirsig) (útg. 2010)

Annað: 
 Smáræði - tólf þættir (útg. 1965)
 Sáð í vindinn - greinar og fyrirlestrar (útg. 1968)
 Enska án erfiðis (kennslubók, þýðing) (útg. 1975)
 Fákar - íslenski hesturinn í blíðu og stríðu (útg. 1978)
 Í sviðsljósinu - leikdómar 1962-1973 (útg. 1982)
 Í tíma og ótíma - ræður og ritgerðir ásamt ritaskrá 1944-1998 (útg. 1998)
 Garður guðsmóður - munkríkið Aþos - elsta lýðveldi í heimi (útg. 2006)
 Örlagavaldar 20stu aldar (útg. 2008)
 Sigurbjörn biskup (útg. 2008)
 Fótatak í fjarska - bókmenntapistlar 1962-2008 (2008)

Heimild 
 Sigurður Magnússon (bokmenntir.is)

Tilvísanir

Fólk fætt árið 1928
Fólk dáið árið 2017
Íslenskir rithöfundar

Íslenskir blaðamenn
Íslenskir ritstjórar
Íslenskir þýðendur
Stúdentar úr Menntaskólanum í Reykjavík